CELEX: 52016PC0624
Language: hu
Date: 2016-09-30
Title: Javaslat AZ EURÓPAI PARLAMENT ÉS A TANÁCS HATÁROZATA a rendkívüli tartalék 2016. évi igénybevételéről

EURÓPAI BIZOTTSÁG
            Brüsszel, 2016.9.30.
            COM(2016) 624 final
            Javaslat
            AZ EURÓPAI PARLAMENT ÉS A TANÁCS HATÁROZATA
            a rendkívüli tartalék 2016. évi igénybevételéről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A 2014–2020-as időszakra vonatkozó többéves pénzügyi keretről szóló, 2013. december 2-i 1311/2013/EU, Euratom tanácsi rendelet
                  1
                (a továbbiakban: a többéves pénzügyi keretről szóló rendelet) végső megoldásként lehetővé teszi az EU-28-ak bruttó nemzeti jövedelmének legfeljebb 0,03 %-át kitevő rendkívüli tartalék igénybevételét az előre nem látható körülményekre való reagálás céljára. A többéves pénzügyi keretről szóló rendelet 6. cikke alapján a többéves pénzügyi keret 2016. évre történő technikai kiigazításában
                  2
                a rendkívüli tartalék maximális összegét 2016-ra 4 438,2 millió EUR-ban határozták meg.
            
            
               A többéves pénzügyi keretről szóló rendelet 13. cikkével összhangban, valamint a további és előre nem látható kötelezettségvállalási igények összes finanszírozási lehetőségének megvizsgálását követően a Bizottság az Európai Unió 2016. évi pénzügyi évre vonatkozó általános költségvetése 3. fejezetének (Biztonság és uniós polgárság) kiadásaihoz kapcsolódó kötelezettségvállalási előirányzatoknak a folyó árakon 2 546 millió EUR-s kifizetési felső határ feletti kiegészítése céljából 2016 vonatkozásában a rendkívüli tartalék 240,1 millió EUR összegű igénybevételét javasolja.
            
            
               Az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás
                  3
                14. pontjának megfelelően a Bizottság megvizsgálta a hatályos költségvetésen belüli jelentős összegű átcsoportosítások lehetőségét.
            
            
               A többéves pénzügyi keretről szóló rendelet 13. cikke (3) bekezdésének megfelelően a Bizottság a 3. fejezet kiadási plafonja emelésének az 5. fejezet (Igazgatás) kiadási plafonján belül 2016-ban rendelkezésre álló mozgástérből történő ellentételezését javasolja.
            
            
               Ez a javaslat kiegészíti az Európai Parlament és a Tanács 2015. november 25-i (EU) 2016/253 határozatát
                  4
                a rugalmassági eszköz 2017-ben (520 millió EUR), 2016-ban (510 millió EUR) és 2015-ben (500 millió EUR) rendelkezésre álló összegének teljes igénybe vétele céljából a menekültválság kezelése keretében meghozandó azonnali költségvetési intézkedések költségeinek fedezése érdekében.
            
            
               2.AZ IGÉNYBEVÉTEL INDOKLÁSA
            
            
               2.1.BEVEZETÉS 
            
            
               A migrációs, menekültügyi és biztonsági válság belső dimenziójával kapcsolatos kiadásokat a 3. fejezetből a Menekültügyi, Migrációs és Integrációs Alap, a Belső Biztonsági Alap és az olyan szakosított intézmények révén fedezik, mint a Frontex, az EASO, az eu-LISA és az Europol. Továbbá, a Tanács 2016. március 15-én új eszközt fogadott el
                  5
               , mely lehetővé teszi humanitárius jellegű szükséghelyzeti támogatás nyújtását a menekültek és a migránsok Unióba történő tömeges beáramlásának kezeléséhez.
            
            
               Ahogy az a Bizottság vonatkozó javaslatában
                  6
                szerepel, az új eszköz finanszírozási igénye 2016-ban a becslések szerint 300 millió EUR kötelezettségvállalási előirányzat és 241 millió EUR kifizetési előirányzat
                  7
               . 199 millió EUR kötelezettségvállalási előirányzatot és 130,2 millió EUR kifizetési előirányzatot a Menekültügyi, Migrációs és Integrációs Alapból csoportosítottak át, először a 2016. április 13-án elfogadott 1/2016. sz. költségvetés-módosítás
                  8
                keretében (100 millió EUR kötelezettségvállalási előirányzat és 80,2 millió EUR kifizetési előirányzat), majd a Bizottság által augusztusban, a költségvetési rendelet 26. cikke (1) bekezdésének c) pontjának megfelelően végrehajtott előirányzat-átcsoportosítás keretében (99 millió EUR kötelezettségvállalási előirányzat és 50 millió EUR kifizetési előirányzat). 
            
            
               Az új szükséghelyzeti eszközzel kapcsolatban valószínűleg felmerülő további igényeket, melyek a jelenlegi becslések szerint 50 millió EUR kötelezettségvállalási előirányzatot és 10 millió EUR kifizetési előirányzatot tesznek ki, még 2016-ban finanszírozni kell. Továbbá, a Menekültügyi, Migrációs és Integrációs Alap év végéig felmerülő igényeinek legutóbbi újraértékelése szerint a fent említett átcsoportosításokat részben – 130 millió EUR összegű kötelezettségvállalási előirányzat erejéig – új előirányzatokkal kell ellentételezni. A Menekültügyi Migrációs és Integrációs Alap említett részleges feltöltése a Belső Biztonsági Alap külső határok pénzügyi támogatására szolgáló részének 70 millió EUR összegű emelésével (kötelezettségvállalási előirányzatok) párosul, melynek célja a Bulgária legutóbbi, szükséghelyzeti támogatás iránti kérelmében szereplő igények fedezése. Ez figyelembe veszi azt a tényt, hogy már majdnem felhasználták a Belső Biztonsági Alap általi szükséghelyzeti támogatás 2016. évi költségvetésben jelenleg rendelkezésre álló teljes összegét.
            
            
               Miután figyelembe vette a 3. fejezet alatti egyéb költségvetési sorokban azonosított átcsoportosítási lehetőségeket (9,9 millió EUR), a Bizottság a 4/2016. sz. költségvetés-módosítási tervezetben
                  9
                kéri a kötelezettségvállalási előirányzatok említett fejezet kiadási plafonja feletti emelését 240,1 millió EUR-val.
            
            
               A 3. fejezet 2016. évi kiadási plafonja folyó árakon 2 546 millió EUR. A 2016. évi költségvetésben a 3. fejezetre jóváhagyott kötelezettségvállalási előirányzatok összege 4 052 millió EUR, ami már szükségessé tette a többéves pénzügyi keretről szóló rendelet 11. cikkének (2) bekezdésével összhangban a Rugalmassági Eszköznek (1 506 millió EUR) a 3. fejezet kiadási plafonja feletti igénybevételét.
            
            
               A migrációs, menekültügyi és biztonsági kiadások a 3. fejezet plafonja alatti teljes kiadások több mint 70 %-át képviselik. A Bizottság részletesen megvizsgálta az átcsoportosítás összes lehetőségét. Tekintettel az említett fejezeten belüli szűk mozgástérre, a fent ismertetett, kötelezettségvállalási előirányzatok iránti igényeknek csak egy kis részét lehet anélkül fedezni, hogy veszélybe kerülne más, viszonylag kisebb méretű programok megfelelő működése.
            
            
               Következésképpen a kötelezettségvállalási előirányzatok iránti költségvetési igények fedezésére az egyetlen lehetséges megoldás a rendkívüli tartalék igénybevétele. Az egyéb fejezeteknél rendelkezésre álló mozgástér révén ez az igénybevétel 2016-ban teljes mértékben ellentételezhető. 
            
            
               A szükséges kifizetési előirányzatokat a kifizetésekre meghatározott 2016. évi plafonon belül fedezik, ami miatt a kifizetések tekintetében szükségtelen a rendkívüli tartalék igénybe vétele.
            
            
               2.2.A RENDKÍVÜLI TARTALÉK MINT VÉGSŐ MEGOLDÁS
            
            
               A többéves pénzügyi keretről szóló rendelet 13. cikkének (1) bekezdése szerint a rendkívüli tartalék az előre nem látható körülményekre való reagálás céljára végső megoldásként vehető igénybe. A Bizottság, tekintettel arra, hogy a 3. fejezet kötelezettségvállalási plafonja alatt nincs rendelkezésre álló mozgástér, megvizsgálta a fejezeten belüli összes átcsoportosítási lehetőséget a 2016. évi költségvetésben. 
            
         
         
            
               Tekintettel a Rugalmassági Eszköz teljes igénybevételére a 2016. évi költségvetésben (1 530 millió EUR), csak a rendkívüli tartalék 2016. évi 240,1 millió EUR összegű igénybevételével hidalható át a 3. fejezet kiadási plafonja és a 2016-ra becsült további előre nem látható szükségletek közötti eltérés.
            
            
               2.3.AZ ELŐRE NEM LÁTHATÓ KÖRÜLMÉNYEK KÖLTSÉGVETÉSI HATÁSA 2016-BAN
            
            
               Noha a migrációs, menekültügyi és biztonsági válság 2015-ben kezdődött, hatása és következményei még ma is folyamatosan változnak. A harmadik országok menekültek befogadásával kapcsolatos döntései és a határok nyitása és zárása jelentősen megnehezítették a folyamatok rövid és hosszú távú előrejelezhetőségét ezen a területen. A migrációs, menekültügyi és biztonsági válság változékonysága és kiszámíthatatlansága miatt a 3. fejezet válsággal összefüggő, előre nem látható kiadási szükségleteinek kezelése céljából indokolt a rendkívüli tartalék mint végső megoldás igénybevétele.
            
            
               3.A RENDKÍVÜLI TARTALÉK ELLENTÉTELEZÉSE A TÖBBÉVES PÉNZÜGYI KERET FELSŐ HATÁRAIVAL SZEMBEN 
            
            
               A többéves pénzügyi keretről szóló rendelet 13. cikkének (3) bekezdése előírja, hogy a rendkívüli tartalék igénybevételével rendelkezésre bocsátott összegeket a folyó pénzügyi évre vagy a következő pénzügyi évekre rendelkezésre álló tartalék révén teljes mértékben ellentételezni kell.
            
            
               A többéves pénzügyi keretről szóló rendelet 13. cikkének (4) bekezdésével összhangban az ellentételezett összegek tovább nem mozgósíthatók a többéves pénzügyi keretből, vagyis a folyó pénzügyi évre és a következő pénzügyi évekre vonatkozóan a többéves pénzügyi keretben megállapított kötelezettségvállalási és kifizetési előirányzatok összesített felső határa nem léphető túl. Következésképpen a rendkívüli tartaléknak a 3. fejezet 2016. évi kötelezettségvállalási előirányzataival kapcsolatos igénybevétele és az ehhez kapcsolódó ellentételezés során be kell tartani a 2017–2020 közötti évekre megállapított kötelezettségvállalási plafont.
            
            
               Mivel az 5. fejezet 2016. évi kiadási plafonja alatt megfelelő mozgástér áll rendelkezésre, a Bizottság az ellentételezés 2016. évi teljes mértékű megvalósítását javasolja annak érdekében, hogy az ne érintse a 2017–2020-as időszak kötelezettségvállalási előirányzatait. Az 5. fejezetben ellentételezett összeg 240,1 millió EUR, így 2016-ban 291,9 millió EUR összegű mozgástér marad rendelkezésre. A 2016. évre és a teljes többéves pénzügyi keretre vonatkozó átfogó kötelezettségvállalási plafon nem változik.
            
            
               4.KIEGÉSZÍTŐ ELEMEK 
            
            
               A Bizottság felhívja az Európai Parlament és a Tanács figyelmét arra, hogy a határozatot a többéves pénzügyi keretről szóló rendelet 13. cikke (1) bekezdése utolsó mondatának megfelelően legkésőbb a 4/2016. sz. költségvetés-módosítási tervezet közzétételével egy időben kell közzétenni az Európai Unió Hivatalos Lapjában.
            
            
               Javaslat
            
            
               AZ EURÓPAI PARLAMENT ÉS A TANÁCS HATÁROZATA
            
            
               a rendkívüli tartalék 2016. évi igénybevételéről
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra
                  10
                és különösen annak 14. pontja második albekezdésére,
            
            
               tekintettel az Európai Bizottság javaslatára,
            
            
               mivel: 
            
            
               (1) Az 1311/2013/EU, Euratom tanácsi rendelet
                  11
                13. cikke az Unió bruttó nemzeti jövedelmének legfeljebb 0,03 %-át kitevő rendkívüli tartalékot hozott létre. 
            
            
               (2) Az említett rendelet 6. cikkének megfelelően a Bizottság kiszámította a rendkívüli tartalék 2016-ra vonatkozó maximális összegét
                  12
               .
            
            
               (3) A 3. fejezet (Biztonság és uniós polgárság) 2016. évi kiadási plafonján belül az előre nem látható körülményekre való reagálással kapcsolatos minden egyéb pénzügyi lehetőség vizsgálata után, továbbá a Rugalmassági Eszköz 3. és 4. fejezetre irányuló teljes – 1 530 millió EUR-s összegű – 2016. évi igénybevételére tett javaslatot követően a rendkívüli tartalék igénybevétele szükséges annak érdekében, hogy az Európai Unió 2016. pénzügyi évre vonatkozó általános költségvetésének 3. fejezetébe tartozó kötelezettségvállalási előirányzatok fejezeti plafont meghaladó emelésével kezelni lehessen a migrációs, menekültügyi és biztonsági válságból származó szükségleteket.
            
         
         
            
               (4) A helyzet rendkívüli jellegére tekintettel teljesülnek az 1311/2013/EU, Euratom rendelet 13. cikkének (1) bekezdése szerinti végső megoldás feltételei.
            
            
               ELFOGADTÁK EZT A HATÁROZATOT:
            
            
               1. cikk
            
            
               Az Unió 2016. pénzügyi évre vonatkozó általános költségvetésében igénybe vételre kerül a rendkívüli tartalék annak érdekében, hogy biztosítható legyen a többéves pénzügyi keret 3. fejezetének kötelezettségvállalási plafonja felett 240,1 millió EUR összegű kötelezettségvállalási előirányzat.
            
            
               2. cikk
            
            
               A rendkívüli tartalékból a 2016. pénzügyi év vonatkozásában igénybe vett 240,1 millió EUR teljes mértékben az 5. fejezet (Igazgatás) mozgásteréből kerül ellentételezésre.
            
            
               3. cikk
            
            
               Ezt a határozatot az Európai Unió Hivatalos Lapjában ki kell hirdetni.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  HL L 347., 2013.12.20., 884. o.
               
               
                  
                     (2)
                  COM(2015) 320., 2015.5.22.
               
               
                  
                     (3)
                  HL C 373., 2013.12.20., 1. o.
               
               
                  
                     (4)
                  HL L 47., 2016.2.24., 6. o.
               
               
                  
                     (5)
                  HL L 70., 2016.3.16., 1. o.
               
               
                  
                     (6)
                  COM(2016) 115., 2016.3.2.
               
               
                  
                     (7)
                  A kifizetési előirányzatok 80 %-a előfinanszírozással kerülnek kifizetésre.
               
               
                  
                     (8)
                  HL L 143., 2016.5.31.
               
               
                  
                     (9)
                  COM(2016) 623., 2016.9.30.
               
               
                  
                     (10)
                  HL C 373., 2013.12.20., 1. o.
               
               
                  
                     (11)
                  A Tanács 2013. december 2-i 1311/2013/EU, Euratom rendelete a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.).
               
               
                  
                     (12)
                  A Bizottság 2015. május 22-i közleménye a Tanácsnak és az Európai Parlamentnek – A pénzügyi keret 2016-ra vonatkozó technikai kiigazítása a GNI alakulásának megfelelően (COM(2015) 320., 2015.5.22.).